**”How-to, fra Kenya til FGU”**

## **1. Formål og relevans**

Projektet har som mål at skabe øget bevidsthed om og engagement i globale klima-emner blandt elever på Forberedende Grunduddannelser (FGU) gennem praktiske ’hands-on’-eksempler på unges evner indenfor grøn omstilling og bæredygtig udvikling i Kenya.

* 1. *Hvilke forandringer hos jeres målgruppe ønsker I at opnå med indsatsen?*

*Forandringsmål:*

*Gennem projektets forløb og afslutning har 1500 FGU-elever deltaget i indsatsen og mindst 500 elever har engageret sig i praktiske aktiviteter med relation til aktiviteter i VedvarendeEnergi’s programlande. Gennem projektets forløb har indsatsen engageret mindst 500 FGU-elever på handlingsrettede stadier af engagementspyramiden.*

*Projektet har ligeledes bidraget til at de deltagende skoler fortsat inddrager eksempler og filmmaterialer fra Kenya – tilgængelige på platformen EMU-respons – i undervisningen i globale emner som klima, grøn omstilling og bæredygtighed.*

Projektet vil motivere unge FGU-elever[[1]](#footnote-1) til at øge deres engagement i feltet mellem klima, miljø og udviklingsarbejde gennem tydeligt handlingsrettet og praktisk arbejde med 10 professionelt producerede videoer, der viser unge, grønne, kenyanske entreprenører med en holdning til klimaforandringer og en drøm om at skabe en forretning ud af upcycling og genbrug af materialer. Filmene omhandler de udfordringer, som klimaforandringerne giver unge i Kenya. Samtidig vil videoerne fokusere på de muligheder for handling, der findes lokalt. Filmene vil helt lavpraktisk primært bestå af ”How-to”-anvisninger på de teknikker, der findes i Syd og som kan hjælpe den grønne omstilling på vej, og samtidig kan fungere som gode eksempler på iværksætteri. På den måde opnår indsatsen ikke kun at skabe engagement, men også en forståelse for, at vi på tværs af landegrænser kan lære af hinanden, og at vi kan blive inspireret af det iværksætter-miljø, der med eksempler fra Kenya portrætteres i filmene.

Kernen i indsatsen vil være FGU-elevernes arbejde med disse film og vil bestå i at eleverne, med inspiration fra filmene, skaber deres egne produkter, som naturligvis tilpasses deres egen virkelighed og som tilsættes elevernes egne drømme og gode idéer.

Når eleverne på den måde bruger deres kernekompetencer, nemlig det praktiske arbejde der udføres med hænderne og deres kreativitet, vil indtryk og læring virke stærkere og i sidste ende medføre større sandsynlighed for engagement.

Selvom filmene og det handlingsrettede arbejde med filmene udgør den mest væsentlige kerne i indsatsen vil dette greb ikke stå alene i indsatsen.

Filmene vil blive suppleret af andre metoder, der hver især skal understøtte, at eleverne får maksimalt udbytte hvad angår engagement i feltet mellem klima, miljø og udviklingsarbejde. En mere detaljeret resultatramme er foldet ud i afsnit 3.4.

* 1. *Hvordan vil indsatsen fremme målgruppens engagement og deltagelse omkring udviklingssamarbejde?*

FGU-skolerne er en relativt ny uddannelsesretning, som primært udgøres af de tidligere produktionsskoler. Der findes næsten 100 FGU-skoler i landet med op mod 15.000 elever.

Gennem lang tids arbejde og erfaring med målgruppen gennem adskillige projekter har VedvarendeEnergi opnået stor indsigt i, hvad der rører sig blandt unge FGU-elever.

Vi har erfaret, at der sjældent kommunikeres om udviklingsarbejde med FGU-eleverne, som ofte endnu er søgende i forhold til hvad de kan og skal med deres uddannelser. Derudover er formidling af udviklingsarbejde, som målgruppen kan relatere sig til, fraværende for FGU-eleverne i deres undervisning. Indsatsen kan dermed med sit fokus på en praktisk tilgang til formidlingsarbejdet præsentere en alternativ metode til at nå ud til FGU eleverne.

Dette forhold belyses yderligere i en segmentanalyse udarbejdet for UM i 2018. Analysen, som har titlen *”Fem segmenter: Kortlægning af danskerne i forhold til det danske udviklingssamarbejde”*, inddeler danskerne i 5 grupper med større eller mindre viden og sympati for området. FGU-eleverne vil generelt kunne kategoriseres indenfor den såkaldte gule målgruppe, der vurderes til at udgøre godt 1/3 af befolkningen.

Segmentanalysen beskriver kommunikationsudfordringerne for specielt denne målgruppe således:

***’****Interessen er ikke stor og De Gule kan være svære at få kontakt til. Kommunikation om udviklingssamarbejde når simpelthen ikke ud til der, hvor de er i deres liv. Til gengæld viser De Gule tegn på at være relativt modtagelige over for ny information og holdninger fra mennesker de kender eller føler tilknytning til. Tilgang: Indholdsmæssigt bør Udenrigsministeriet undgå svære begreber og tematikker. Der kan med fordel fokuseres på menneskeliggørelse af modtagerne frem for at tænke i konkrete tekniske budskaber. At vise, at modtagerne er almindelige mennesker ligesom dem med almindelige drømme og håb, og med udfordringer, som De Gule forstår ud fra egen hverdag og situation kan relatere sig til. De Gule vil desuden kunne påvirkes indirekte gennem dialog i sociale relationer med bekendte fra det mørkegrønne eller især det lysegrønne segment. Dette kræver dog, at udviklingssamarbejde kommer højere op på dagsordenen gennem større historier eller begivenheder*. *Kanaler: De Gule er svære at ramme gennem traditionelle nyhedsmedier og dyre og ineffektive at ramme gennem sociale medier. Indholdsformater bør være meget lette, f.eks. underholdningsprogrammer eller lignende på f.eks. P3, DR3 eller TV2 Charlie, eksempelvis formidlet gennem kendte eller helt almindelige mennesker. I en mere kommerciel kontekst ville influencer marketing have været en oplagt strategi.’*

Både Danida’s nye kommunikationsstrategi og dette projekt ønsker specielt at ramme den gule målgruppe, der ikke tidligere har været genstand for specielt meget opmærksomhed indenfor udviklingskommunikation.

Gennem de producerede ”How-to”-videofortællinger skaber vi et fælles rum for unge i Danmark og unge fra vores programområde i Kenya. Herigennem skaber vi mulighed for relatérbarhed og genkendelighed. Når de danske elever bliver præsenteret for praktiske løsninger i de kenyansk producerede videoer og når de arbejder helt konkret med disse løsninger, bliver spejling lettere og dermed opnås mulighed for engagement omkring emner, som ellers normalt er komplekse og ofte for abstrakte for den pågældende målgruppe.

Gennem dette praktiske og handlingsrettede ’hands-on’-arbejde bliver det også synligt, at tilpasning til den danske kontekst og til elevernes og skolernes egne dagligdage er altafgørende for succesfuld spejling. Mens denne kontekstoversættelse finder sted, får eleverne en klima- og udviklingsudfordring ind gennem hænderne i stedet for den sædvanlige indgang gennem hovedet, hvilket blandt denne målgruppe skaber det bedste grundlag for engagement.

Et andet væsentligt skridt til at skabe engagement er ung-til-ung-tilgangen, hvor de unge ser andre unge som dem selv i gang med praktiske, løsningsorienterede aktiviteter. Dette giver som beskrevet bedre mulighed for spejling. Når man sammenholder denne spejling med den praktiske tilgang, som er en pædagogisk tilgang FGU-eleverne er meget bekendte med, er mulighederne for at ramme rigtigt større.

## **2. Den ansøgende organisation og andre organisationer/aktører (vores udgangspunkt)**

* 1. *Hvilken kapacitet har I som den ansøgende organisation til at gennemføre indsatsen (erfaringer, ressourcer, netværk, sammenhæng med andre aktiviteter mm.)?*

VedvarendeEnergi har mere end 25 års erfaring med at udføre udviklingsarbejde i samarbejde med lokale civilsamfundsorganisationer, og har gennem de sidste syv år haft et programsamarbejde dels med Danida, og dels med CISU. Programmet beskæftiger sig med decentrale klimatilpasningsudfordringer og er aktivt i Kenya, Mozambique og fra 2022 også i Tanzania. En såkaldt programmatisk kommunikationsplatform (PCP) bestående af medlemmer fra VedvarendeEnergi’s partnere i Mozambique, Kenya, Uganda og Tanzania blev etableret i 2017. Platformen har formået at styrke samarbejdet mellem partnernes lokale kommunikationstalenter og vil i dette projekt bidrage under produktionen af filmene samt efter produktionen ved at bringe filmene i spil lokalt i Østafrika.

I Danmark har VedvarendeEnergi desuden stor erfaring med arbejdet med unge generelt og har siden 2009 været ude på 160 folkeskoler og over 130 ungdomsuddannelser. Her har fokus været på både undervisningsforløb, ung-til-ung formidling og events. Fælles for aktiviteterne har været at opbygge kompetencer og viden hos elever og lærere i arbejdet med klima, miljø og globalt ansvar.

VedvarendeEnergi har gennem flere år samarbejdet om projekter med flere af de deltagende FGU-skoler og deres elever, og har god erfaring med denne målgruppe. Blandt andet driver VedvarendeEnergi aktuelt et stort projekt, finansieret af Tuborg-fondet, med deltagelse af 20 FGU-skoler i hele landet. Projektet undersøger elevernes praksis i forhold til grøn omstilling og forsøger at introducere nye typer af praksis.

Udover denne generelle erfaring med målgruppen og målgruppens kontekst vil vi fremhæve tre elementer, der naturligt har bragt VedvarendeEnergi frem til at have en stærk position for at kunne varetage dette projekt:

**1) Vores Verden – Vores Fremtid**

Et igangværende projekt ’Vores Verden – Vores fremtid’ finansieret af CISU, har gennem de seneste 2 år givet værdifulde produktions- og formidlingsmæssige erfaringer med videoer om klimaforandringer i en dansk kommunikationsindsats rettet specifikt mod FGU-skolerne. Den primære læring har været:

* Videomedier kan noget helt særligt i forbindelse med denne målgruppe. Det skal vi fortsætte med og udbygge med endnu mere praksis i den nærværende indsats.
* Vigtigheden af at have et stabilt, kompetent og ikke mindst agilt produktionsselskab i Syd. I løbet af Engagementspuljeprojektet i 2020 fik vi et bredt indblik i hvilke partnerpotentialer, der var i Syd og vi fik med succes afprøvet modeller for samarbejde.
* Vigtigheden af at der i planlægningsfasen indgås faste aftaler med ledere på FGU-skoler og gerne også med specifikke undervisere, som kan agere frontløbere og dermed danne eksempel for andre undervisere.
* Vigtigheden af at film-medier ikke står alene som formidlingsmetode. Det er vigtigt at få udviklet supplerende materiale, som kan skabe et omgivende, meningsfuldt univers, når vi italesætter Nord/Syd-problematikker for FGU-undervisere og -elever. Hvis ikke dette sker kan resultatet være, at elever og undervisere føler sig afkoblede fra substansen og ikke får optimalt udbytte.

**2) Pilotprojekt for PRI-Midler**

For at afprøve konceptet og styrke grundlaget for denne projektansøgning har vi igangsat et mindre pilotprojekt der har afprøvet de metoder, som er skitseret i nærværende projekt. Pilotprojektet undersøgte hvordan man rent praktisk og mest effektivt kan producere korte ”How-to”-videoer fra Kenya. De konkrete filmproduktioner er derefter blevet brugt til at undersøge den umiddelbare interesse blandt FGU-lærerstaben for at bruge disse i regulære undervisningsforløb. Udover at have resulteret i fire konkrete videoer og et antal udviklingsmøder med FGU-lærere, blev konceptet yderligere skærpet undervejs.

Via en sådan seed-funding fra PRI-midler og VedvarendeEnergis egenkapital er fundamentet skabt for en succesfuld videreudvikling og ikke mindst opskalering af idéen. Med nærværende indsats kan vi forløse det potentiale, vi er overbeviste om, ligger indlejret i konceptet.

Den primære læring fra pilotprojektet har været:

* Konkret erfaring i lille skala med selve ”How-to”-genren.
* Konkret erfaring med feedback på genren fra undervisere.
* Væsentlig feedback fra undervisere omkring de meget store fordele ved de handlingsrettede tilgange i dette koncept.

**3) Feasibility-studie**

VedvarendeEnergi gennemførte i slutningen af august for egne midler et feasibility-studie i Kenya, der skulle afklare om der var basis for at gå videre med udvikling af planer for det beskrevne koncept. Findings fra feasibility-studiet danner således et væsentlig grundlag for denne ansøgning.

* Vi har fysisk opsøgt og affotograferet omkring 15 forskellige indsatser og aktiviteter i Kenya, som har potentiale til at indgå som konkrete teknikker i de omtalte ”How-to”-videoer. Derudover har vi skabt kontakt til flere relevante organisationer og personer i Kenya, som har lokalkendskab, til at identificere flere indsatser og aktiviteter.
* Vi har haft flere vigtige, koordinerende samtaler med VedvarendeEnergis PCP i Kenya. Disse har givet os bedre mulighed for at VedvarendeEnergi med denne indsats kan drage stor nytte af PCP´en og vice versa. Se i øvrigt afsnittet om aktiviteter (afsnit 3.4).
* Vi fik testet kapaciteten hos et lokalt, professionelt filmproduktionsselskab.

Ansøgningen hviler således på et stærkt analytisk fundament og er kendetegnet ved at

1. Indsatsen har fokus på stærke, handlingsrettede elementer som kerneprodukt.
2. Indsatsen vægter det koordinerende arbejde med partnerne i Syd højt.
3. Indsatsen inddrager FGU-ledere og -undervisere på et meget tidligt tidspunkt i indsatsen, herunder også inden indsatsens igangsættelse. Se i øvrigt udtalelser fra partner-repræsentanter.

*2.1.1 Konceptet i projektet*

Kernen i konceptet er de såkaldte ”How-to”-videoer.

En ”How-to”-video skal i denne sammenhæng forstås som en video, der tydeligt beskriver, hvordan en ung person fra Kenya konkret laver et produkt skridt for skridt. Videoen skal produceres, så den tjener to formål.

Det ene formål er, at seerne efter gennemsynet skal føle sig i stand til at efterligne produktionsprocessen og samtidig tilsætte deres egne kontekstafhængige idéer, således at seerne føler sig i stand til på egen hånd at lave et lignende produkt som det, der produceres i videoen. I bestræbelserne på at opnå dette mål skal videoen indeholde detaljerede beskrivelser af selv de mindste delprocesser; den skal indeholde et velstruktureret overblik over de enkelte elementer i processernes progression, og sidst men ikke mindst, skal den indeholde budskaber om og konkrete idéer til, hvordan man kan variere processer og produkter.

Det andet formål er, at videoen skal give seeren mulighed for spejling. Seeren skal få indtryk af omgivelserne og af den personlige historie bag netop denne produktion. På denne måde vil seeren, på trods af alle forskellighederne, se at personen i videoen på flere andre måder også er et ungt menneske ligesom seeren selv og således få mulighed for spejling og identifikation, hvilket vil forstærke sandsynlighederne for engagement både på kort og lang sigt.

Under den tidligere beskrevne research havde VedvarendeEnergi mulighed for at besøge flere forskellige, potentielle ”How-to”-video-kandidater i Kenya.

Med udgangspunkt i feasibility-studiet i Kenya kan videokonceptet eksemplificeres ved det følgende:

1. En lille gruppe entreprenører i Kenya har sat sig for at gøre noget ved det spild, der sker, når mange bildæk i lokalområdet enten bliver brændt af eller efterladt. De er begyndt at producere borde og stole af bildækkene og sælger dem videre. En "How-to”-video om emnet vil kunne inddrage følgende faser: 1) Indsamling af bildæk og motorcykeldæk. 2) Udskæring af dækkene, i de tilfælde, hvor det er nødvendigt. 3) Indsamling af genbrugte materialer til bordben, armlæn og bordplader. 4) Montage af disse. 5) Detaljeret guide til finish på produktet.
2. En lokal kunstner har set et potentiale i at upcycle gamle ledninger. Han producerer smykker af ledninger og sten, og sælger smykkerne på lokale markeder. En "How-to”-video om emnet vil kunne inddrage følgende faser: 1) Indsamling af ledninger og sten. 2) Nærbilleder af de forskellige trin og faldgruber i arbejdet henimod det færdige smykke. 3) Overvejelser omkring salg og simpel markedsføring, herunder narrativer omkring upcycling af basale materialer.
3. I et boligområde i Kisumu i den vestlige del af Kenya er der store mængder plastikaffald i gaderne. En gruppe unge mennesker er gået sammen for at bekæmpe affaldsproblemet ved at støbe nye ting af plastikken. En "How-to”-video om emnet vil kunne inddrage følgende faser: 1) Indsamling af plast i lokalområdet. 2) Rengøring af plasten. 3) Sortering af plasten i forskellige genanvendelseskategorier. 4) Granulering af plasten i en simpel granuleringsmaskine. 5) Støbning af plasten i en ligeledes simpel injektionsmaskine, der opvarmer plasten og trykker den ud i en form. 6) Salg af produkterne til lokalbefolkningen.
4. En privat husholdning ved Viktoria-søen i Kenya har konstateret, at der ophobes organisk affald i store mængder fra dyrehold og husholdning samt fra markeder i nærheden og fra invasive plantearter i søen. De adresserer problemet omkring ressourcespildet ved at etablere et meget enkelt biogasanlæg. En "How-to”-video om emnet vil kunne inddrage følgende faser: 1) Omfanget af spildet og hermed ressourcerne. 2) Simpel montage af biogasanlægget, som inkluderer udlæg af gummi-membran og rørføring. 3) Gennemgang af materialer, der skal bruges til montagen. 4) Daglig brug af biogasanlægget, herunder anvendelse af gassen og biproduktet, som er et meget anvendeligt gødningssubstrat.

Når sådanne eksempler på kenyanske teknikker kommer til Danmark og til FGU-skolerne, bliver videoerne i første omgang omdrejningspunkt for en samtale og en diskussion om, hvilke udgaver af produkterne, der ville passe til danske kontekster. Det giver anledning til at stille spørgsmål som de følgende: Giver det mening at erstatte nogle af materialerne fra videoerne? Er der også i Danmark et marked for det pågældende produkt? Skal vi applicere et andet narrativ omkring markedsføringen? Hvilke forskelle og ligheder ser vi mellem kenyansk upcycling og recycling og den danske ditto?

Derefter går produktionen i gang ude på FGU-skolerne.

* 1. *Beskriv alle organisationer/aktørers bidrag, roller og ansvarsområder.*

**VedvarendeEnergi** er hovedansøger og vil være ansvarlig for projektets overordnede projektkoordinering internt mellem projektparterne, samt stå for kontakt og koordinering mellem eksterne partnere. VedvarendeEnergi er ansvarlig for engagementsgrebet, intern og ekstern kommunikation og sikring af projektets levedygtighed. Herudover er VedvarendeEnergi ansvarlig for udarbejdelse af undervisningsmateriale som beskrevet i de nedenstående aktivitetskomponenter. Den Globale Kommunikationsgruppe er en frivillig gruppe tilknyttet VedvarendeEnergis sekretariat, der laver egne medieproduktioner med relation til vores internationale udviklingsarbejde. Medlemmer af gruppen vil stå for tilpasning af videoerne til sociale medier og vil indgå i formidlingen til medlemmer af VedvarendeEnergi og vores ungdomsafdeling, UngEnergi.

**FGU-skolerne** medvirker til at kvalificere indsatsen generelt og særligt til at give sparring omkring didaktiske og pædagogiske greb i forbindelse med udarbejdelsen af det supplerende undervisningsmateriale. Ude ved de enkelte skolers aktiviteter faciliterer skolerne de praktiske dele af aktiviteterne. Desuden medvirker skolerne til at identificere elever til filmene. Sidst, men ikke mindst, bidrager skolerne til spredning af aktiviteterne efterfølgende ved at integrere film og undervisningsmateriale i undervisningssammenhæng.

**FGU-Danmark**

FGU-Danmark er en essentiel partner, der yder sit største bidrag til indsatsen gennem spredningsfasen. I denne fase kan indsatsen gøre brug af FGU-Danmarks store netværk i FGU-miljøet og blandt FGU-institutionernes ledere.

Ikke mindst kan FGU-Danmark, når det er nødvendigt, bidrage med en stemme i FGU-ledernes udvalgsarbejde, herunder det pædagogiske udvalg, på vegne af indsatsen.

**PCP**

PCP i Kenya bidrager til indsatsen ved at den kvalificerer vores research i områderne omkring Viktoriasøen betragteligt. PCP-medlemmerne har stærke netværk, hvilket er et meget væsentligt element, når der skal koordineres opgaver på distance mellem Danmark og Kenya.

Derudover har PCP erfaring med fotokonkurrencer, som indsatsen vil benytte sig af. Fotokonkurrencen skal anvendes til at supplere vores research med helt konkrete emner med potentiale som filmkandidater. PCP vil være yderst velegnet til at supplere vores overordnede perspektiv med perspektiver fra lokalt niveau, når cases skal udvælges.

* 1. *Hvordan vil I som den ansøgende organisation sikre koordinering af indsatsen?*

VedvarendeEnergi har stor erfaring med samarbejde med netop de implicerede parter i denne indsats.

Gennem en primær projektleder, der understøttes af VedvarendeEnergi’s kompetente ressourcepersoner i både nationalt og internationalt regi, vil vi udarbejde en detaljeret projektplan, der udfolder roller og ansvarsområder, så indsatsen bringes succesfuldt i mål.

* 1. *Hvordan bidrager partnerskabet til at nå nye målgrupper, som traditionelt ikke er engageret i udviklingssamarbejdet og/eller har begrænset kendskab til forhold i udviklingslande og verdensmålene?*

Partnerskabet mellem VedvarendeEnergi, FGU-Danmark og PCP bidrager til øgede chancer for at nå bedst muligt ind til målgruppen af FGU-elever. Netop dette konkrete samarbejde er unikt i den forstand, at det kobler VedvarendeEnergi’s erfaring med udviklingsarbejde og danske indsatser med en klima-oplysende vinkel med FGU-Danmarks oplagte muligheder for, som paraplyorganisation i FGU-Miljøet, at nå bredt ud og samtidigt dybt ned i målgruppen. Når disse konstellationer får støtte af PCP, der kan bidrage med konkrete kontakter i en ungdomskomponent i VEs program i Kenya, bliver chancerne for en succesfuld indsats stor.

Med dette fokus på FGU-elever adresserer vi en målgruppe, hvis stemmer vi ellers ikke er vant til at høre, når samtalen falder på udviklingsarbejde.

At FGU-elever generelt er mindre engagerede i udviklingsarbejde indikeres af tidligere citat fra Udenrigsministeriets segmentanalyse. Dette gør sig også gældende i forbindelse med klimaspørgsmål. I forbindelse med en rundtur på en af de nuværende FGU-skoler i Korsør fortæller skolens forstander, Katrine Dangaard Larsen, således om elevernes klima-engagement, at klimaspørgsmål fylder meget lidt i elevernes bevidsthed. Hun er også skeptisk omkring elevernes generelle politiske engagement og siger blandt andet:

*”Jeg er spændt på, hvad I kan få ud af dem. Eleverne her er ikke så politisk aktive.”*

Netop af den grund er det vigtigt, at vi adresserer disse FGU-elever. For vi skal have alle med i engagementet omkring udviklingsarbejde og grøn omstilling.[[2]](#footnote-2)

*2.5 Hvordan øger indsatsen den ansøgende organisations kapacitet?*

Indsatsen vil give mulighed for at nå ud til adskillige, potentielle samarbejdspartnere i Syd. Disse nye potentialer vil ikke blot komme den ansøgte indsats til gavn, men vil med overvejende sandsynlighed desuden styrke vores nuværende og kommende indsatser i Syd.

Vores nuværende program-komponent, PCP (Programmatic Communication Platform) vil styrkes derved, at den får adgang til professionelt produceret materiale og får adgang til læring omkring professionel videoproduktion. Derudover får den en dansk relevans, som kan hjælpe til forøget dynamik internt.

Indsatsen styrker desuden vores voksende kapacitet omkring undervisningsmateriale og -forløb rettet mod FGU-skoler og øger VedvarendeEnergis kapacitet til:

* Generelt at arbejde med FGU-skoler og FGU-elever.
* At koble vores internationale og vores danske indsatser sammen.

## **3. Selve indsatsen (vores indsats)**

**Målgruppen**

*3.1 Hvilke(n) målgruppe(r) vil I nå med indsatsen, herunder forventet antal personer (vær derudover så specifik som muligt i forhold til alder og geografi)?*

Målgruppen er elever på Forberedende GrundUddannelse i hele Danmark.

Alderen på disse elever spænder mellem 16-25 år.

Indsatsen begynder med at engagere elever i Østjylland og bevæger sig derefter ud til FGU-skoler i flere andre regioner i landet.

Sammenlagt vil indsatsen engagere mindst 1500 elever. Heraf vil mindst 500 elever have engageret sig praktisk og handlingsrettet i forbindelse med emner relateret til udviklingsarbejde.

*3.2 Hvordan vil indsatsen nå ud til den valgte målgruppe?*

For at nå ud til den valgte målgruppe bruger vi to greb.

Gennem det første greb sikrer vi os, at indsatsens elementer flugter med den type undervisning, der i forvejen praktiseres på FGU-skolerne. Det er vigtigt for at underviserne kan magte opgaven.

I FGU-Aarhus har tilbagemeldingerne på indsatsens design været positive. Leder ved FGU-Aarhus, Jens Ole Jørgensen, ønsker således at deltage med FGU-hold i den fremtidige indsats.

**Sigtet mod underviserne:**

For at nå den valgte målgruppe er det helt essentielt at underviserne på FGU-skolerne finder indsatsen relevant.

Jens Ole Jørgensen, leder i FGU-Aarhus siger:

*”Som leder i FGU-miljøet har jeg ikke kun en god fornemmelse af, hvilke greb og metoder, der virker overfor vores elever, men også af, hvilke metoder FGU-undervisere har lyst til at inkorporere i deres undervisning. Disse ”How-to”-videoer virker på en gang tilgængelige og relevante og er et rigtig godt bud på, hvordan vi på alternative måder kan engagere vores elever i udviklingsarbejde. Hvis projektet bliver til virkelighed, vil vi derfor gerne bakke op og deltage med relevante hold.”*

Det næste greb, der anvendes, er partnerskabet med FGU-Danmark, paraplyorganisationen for FGU-lederne. Gennem partnerskabet opnår vi adgang til kommunikationskanaler, der når meget bredt ud i FGU-miljøet.

Sekretariatsleder for FGU-Danmark fortæller således om FGU-Danmarks bidrag ind i projektet:

**FGU-Danmarks bidrag:**

Lisa Goth, Sekretariatsleder i FGU-Danmark:

*”Jeg synes, at det er vigtigt, at foreninger som FGU-Danmark bakker op om gode projekter, som bidrager til at styrke arbejdet med de unge. Vi skal forankre og få viden fra dette projekt til at leve, også efter projektperioden er udløbet. Det er meget aktuelle dagsordener, som spiller ind i arbejdet på FGU-Institutionerne. Vi stiller gerne vores kommunikationskanaler til rådighed for projektet, men udover det bidrager vi også til viden om projektets bearbejdelse og videreudvikling i et samarbejde med institutionerne.”*

*3.3 Hvordan sikrer I, at denne/disse målgruppe(r) oplever, at indsatsen er relevant for dem?*

Når produkterne vækker genklang hos både ledere og undervisere, er det vigtigt samtidigt at have vores faktiske målgruppe for øje. At metoden rent didaktisk rammer plet hos eleverne på FGU-skolerne er vi blevet bekræftet i, gennem samtaler med både FGU-elever og FGU-undervisere. Om dette vigtige element fortæller underviser ved FGU-Østjylland Thomas G. Kristensen:

**Didaktiske principper:**

Projektet benytter sig af forskellige metoder, som understøtter de erfaringer og principper som FGU-skolerne har udviklet og arbejder efter.

Thomas Christensen, underviser i FGU-Østjylland, siger:

*”Mine elever lærer generelt bedst, når hverdagens og samfundets udfordringer kan adresseres med praksis og ikke bare med snak. En del elever har for eksempel svært ved meget basale matematiske udregninger. Men når vi arbejder med praksis, anvender nogle af eleverne ikke desto mindre matematik på et niveau, som de ikke ville være i stand til, hvis det alene foregik på et stykke papir. Derfor vil ”How-to”-videoer være et godt supplement til undervisningen.”*

Det er ikke kun underviserstaben, der mener at indsatsens design matcher godt med elevernes mål, forudsætninger og interesser. I forbindelse med oprettelsen af selve FGU som uddannelse i sommeren 2019 udarbejdede Undervisningsministeriet et kompendium bestående af 15 didaktiske principper. Gennemgående i disse principper er et særligt fokus på, at praktiske greb skal anvendes som metode til at ramme elevernes interesse og skabe engagement hos dem. Således står der om det praktiske fokus:

**De 15 didaktiske principper som er grundlaget for pædagogikken i FGU:**

*”Samtidig ved vi fra forskningen, at praksisbaseret læring styrker elevernes læringslyst og almene dannelse. Elever får både styrket deres faglige læring ved at arbejde med fagenes indhold i praktiske sammenhænge, og de udvikler styrkede kompetencer til selvbestemmelse, medansvar og samhørighed, fordi deres bidrag til den fælles opgave bliver meget synlige.”*

*Citat fra ”De 15 didaktiske principper”, Undervisningsministeriet april 2019.*

**Planlægning og metoder**

*3.4 Beskriv hvordan I vil opnå den ønskede forandring. Beskriv de planlagte aktiviteter, og hvordan de vil lede til konkrete resultater.*

Projektet har som beskrevet ovenfor et overordnet mål om at skabe øget bevidsthed om og engagement i globale klima-emner blandt elever på Forberedende Grunduddannelser (FGU) gennem eksempler på unges evne til grøn omstilling og bæredygtig udvikling i Kenya.

For at nå dette mål vil projektet i tre faser gennemføre en række aktiviteter som tilsammen vil nå dette mål:

**Fase 1:** Research- og planlægningsfase.

I denne fase etableres grundlaget for produktion af film og undervisningsmateriale.

* Afholdelse af koordineringsmøder med undervisere, filmkonsulenter og den kenyanske filmproducent for at afklare filmtemaer, drejebog og arbejdsgrundlag.
* Kontrakt og arbejdsbeskrivelse udarbejdes og underskrives efter diskussion af grundlag og drejebog efter et besøg i Kenya med filmproducenten. Besøget foretages af VE’s projektkoordinator og en FGU-lærer. Formålet er dels at sikre at de valgte temaer lever op til undervisernes kriterier, dels at underviserne får et kendskab til den kontekst filmene bliver lavet i.

**Fase 2:** Udvikling og produktion af film og undervisningsmateriale.

I produktionsfasen er der to hovedspor: (a) Produktion af 10 film i Kenya og (b) produktion af undervisningsmateriale, der introducerer og understøtter de 10 film.

***Produktion af film***

* Virtuelle koordineringsmøder med filmproducenten i Kenya og filmkonsulent i Danmark.
* Produktion, klipning og redigering af film.
* Grafisk bearbejdning, tekstning og dubbing i Danmark.

***Produktion af undervisningsmateriale***

For at understøtte filmene udarbejdes der undervisningsmateriale. Materialet skal belyse den særlige kontekst filmene er produceret i og gøre temaerne let forståelige for FGU-eleverne. Ud over det didaktiske skal materialet også give en baggrund for den kenyanske virkelighed.

Udover baggrundsmateriale produceres der ”step-by-step”-guides i tekst og grafik som supplerer filmene.

I samarbejde med VedvarendeEnergi’s frivilliggruppe, ”Global Kommunikationsgruppe” vil projektet ligeledes producere undervisningsrettede artikler og materialer, der kaster lys over, hvorfor Kenya og Tanzania er relevante og interessante for danske FGU-elever.

* Udarbejdelse af 10 ”enheder” undervisningsmateriale og derudover 10 “step-by-step”-guides.
* Artikler produceret af VE’s Globale Kommunikationsgruppe.
* Trykning og udgivelse af undervisningsmateriale og ”step-by-step”-guides.

Disse to første faser leder til opfyldelsen af to outputs/resultatområder med hver sine verificerbare indikatorer:

|  |  |
| --- | --- |
| **Output 1 og 2 / Resultatområde 1 og 2** | **Indikatorer** |
| 1. 10 film med grønne entreprenører er produceret i Kenya. Filmene vil indgå som et væsentligt materiale til brug i undervisningen på FGU-skoler om globale emner, grøn omstilling og bæredygtig udvikling.
 | * Drejebøger til 10 film er udarbejdet i et samarbejde mellem den kenyanske filmproducent, FGU-lærere og filmkonsulenter.
* Kontrakt med detaljeret arbejdsbeskrivelse er underskrevet.
* Alle film er synkroniseret med dansk tale.
 |
| 1. Samarbejde mellem FGU-skoler og VE er

etableret og supplerende undervisningsmateriale udarbejdet som støtte til undervisere og elever på FGU-skoler. | * De 10 videoer er ledsaget af undervisningsmateriale, der trinvis beskriver filmenes handlinger og den kontekst, de indgår i.
 |

**Fase 3:** Implementering og spredning

I denne fase gennemføres undervisningen i globale emner med støtte fra de producerede film og undervisningsmateriale. Den FGU-underviser, der har deltaget i turen til Kenya, medvirker også til at nå ud til andre undervisere med budskabet om indsatsen.

* Præsentation af film og undervisningsmateriale for 20 relevante FGU-undervisere på for eksempel ”Verdensborger”-linjen.
* FGU-underviser har været aktiv i spredning til de andre 20 FGU-undervisere, der er beskrevet ovenfor.
* Film og materiale gøres tilgængelig på materialeplatformen EMU-Respons.
* 30 ”pakker” med undervisningsmaterialer og midler til at indkøbe materialer til FGU-holdenes egenproduktion sendes til interesserede FGU-undervisere.
* FGU-Danmark spreder budskabet om materialerne på sine platforme, herunder nyhedsbreve og sociale medier.

Fase 3 leder til opfyldelsen af output 3 med følgende verificerbare indikatorer:

|  |  |
| --- | --- |
| **Output 3 / Resultatområde 3** | **Indikatorer** |
| * Undervisningsmaterialet og de kenyanske film bliver brugt på FGU-skolerne og er en etableret del af undervisningen af FGU-elever.
* Undervisningen i globale klimarelaterede emner har styrket FGU-elevernes indsigt og engagement i globale forhold.
 | * Møder med 20 FGU-undervisere er afholdt med henblik på inkorporering af videoerne i undervisningen.
* De kenyanske film og medfølgende undervisningsmateriale er tilgængelige på materialeplatformen EMU-Respons, og er en integreret del af undervisningen på ”Verdensborgerlinjen” eller andre relevante linjer på de 30 FGU-hold, der deltager i projektet.
 |

Den samlede Forandringsteori kan illustreres således:

**PRODUKTION AF FILM OG UNDERVISNINGS-MATERIALER**

10 film produceret i Kenya og materiale der understøtter filmene er produceret i Danmark

Undervisere og filmkonsulenter er enige om grundlag som temaer og drejebog

**RESEARCH OG PLANLÆGNING**

Grundlag for produktion af film og undervisningsmateriale er etableret

**IMPLEMENTERING OG SPREDNING**

Film og materiale er udbredt til 30 FGU-skoler. Alt materiale er gjort tilgængelig på platformen EMU

**6 måneder**

**8 måneder**

**10 måneder**

En FGU-lærer og VEs koordinator aftaler betingelser med filmproducenten i Kenya

Den kenyanske filmproducent samarbejder, filmer og redigerer 10 film

FGU-undervisere får mulighed for at se filmene og udarbejder undervisningsmateriale

Artikler udarbejdet af VEs GK-gruppe understøtter relevansen af emnet

Film og øvrige materialer kan optages på platformen EMU med henblik på spredning

Emnet prioriteres og indgår i undervisningen på 30 FGU-skoler

Efter møder er 20 lærere interesseret og vil benytte de kenyanske film i undervisningen

**Projektets forudsætninger**

*3.5 Hvilke niveauer af engagementspyramiden arbejder I med? Beskriv, hvilke metoder I anvender for at flytte målgruppen/målgrupperne til eller mellem disse niveauer.*

En stor del af sigtet med indsatsen er, at FGU-eleverne får øjnene op for nye perspektiver på udviklingsarbejde, grøn omstilling og verden generelt. De FGU-elever som aldrig tidligere har spekuleret over temaerne, får med indsatsen mulighed for det, mens de FGU-elever som allerede har et engagement, kan flyttes længere op i Engagementspyramiden. Indsatsen handler altså først og fremmest om at skabe engagement ved at sætte temaer på spil på en, for målgruppens vedkommende, ny og særdeles handlingsrettet måde.

Det føles lettere og mere presserende at engagere sig, når man erkender, at afstanden til ens medverdensborger i virkeligheden er ret lille. Afstanden mellem FGU-elever og kenyanske unge bliver netop med denne indsats meget lille, både fordi videomedier tages i brug, men også fordi temaerne i videoerne afspejler noget universelt. På den måde bliver det lettere at spejle sig, og når den kenyanske unge bliver mødt som medborger bliver handling og engagement mere vedkommende og presserende.

Indsatsen kan samtidig, gennem undervisningsimplementering og relationer til udviklingsorganisationer, åbne øjnene for, hvordan praktisk handling egentlig kan tilvejebringes.

I forhold til forskydninger op ad Engagementspyramiden, vil indsatsen for hovedpartens vedkommende bidrage til forskydninger mellem stadierne ”observere”, ”følge” og ”tilslutte sig.” Sigtet med indsatsen er, at nogle af FGU-eleverne gennem det praktiske arbejde antager et andet syn på, hvad Afrika også er. Når man beskæftiger sig med noget i en periode, og over tid får udvidet sit syn på noget, har mange mennesker en tendens til også med tiden at udvise større engagement i det ”noget”, her altså udviklingsarbejde.

*3.6 Hvordan vil I inddrage stemmer fra udviklingslande i indsatsen?*

En af de væsentligste kerner i projektet er, at de kenyanske grønne entreprenører gennem filmklippene fra deres ’værksteder’ henvender sig direkte til en FGU-elev som modtager i Danmark. Her får de kenyanske unge mulighed for at fortælle følgende: ”Dette er min baggrund, dette er min drøm, her er mit produkt, sådan har jeg lavet det, disse trin i fremstillingsprocessen er specielt vanskelige og her finder jeg mit marked.” En direkte, ligeværdig og horisontal dialog skabes gennem en testet skabelon, der omsættes til en positiv kortfilm á 5 til 10 minutters varighed.

En væsentlig bidragyder til identifikation af egnede entreprenører samt senere brugere af produkterne er den såkaldte programmatiske kommunikations platform (PCP) under VE’s igangværende landeprogram ’Devolution and Climate Change Adaptation.’ Platformen er beskrevet i sektion 2.2. [Se også hjemmesiden her](https://www.unitingforclimate.org/pcp/).

*3.6.1 Hvilke(t) udviklingsland(e) relaterer indsatsen sig til?*

Kortfilmene til brug på FGU-skolerne filmes i Kenya, men vil i sit udtryk være repræsentative for alle lande i det østlige og sydlige Afrika. Filmene, det efterfølgende arbejde med et materielt produkt på FGU-skolen, og den samtidige dialog med FGU-målgruppen rettes derfor ikke specifikt mod Kenya, men mod globale klimamæssige udfordringer, der kan tackles forskelligt i Syd og i Nord.

*3.7 Hvordan vil I sikre, at de budskaber, som I formidler gennem indsatsens aktiviteter, er nuancerede og konstruktive og skaber forståelse for de grundlæggende årsager til de temaer, som indsatsen vedrører?*

Projektet tager udgangspunkt i lokalt producerede ’nede på jorden’-film og vil blive redigeret af folk med en detaljeret viden om den lokale kontekst. Derudover vil alle film blive ledsaget af inspirerende undervisningsmateriale, der forholder sig specifikt til det tema og den produktionsmetode, som den enkelte film illustrerer. En kvalitetssikringsenhed med repræsentanter fra VE’s internationale afdeling vil ligeledes få alt til gennemsyn og godkendelse inden film og undervisningsmateriale distribueres til FGU-skolerne.

*3.8 Hvordan bidrager indsatsen til at øge engagement i udviklingssamarbejde, også efter indsatsperioden er slut?*

En overordnet målsætning for indsatsen er, at materialet bliver vurderet af underviserne på FGU-skolerne til at have en sådan kvalitet, at det vil indgå i fremtidige undervisningsforløb på FGU-skolernes ”Verdensborger”-linjer. VE har ligeledes gennem andre igangværende projekter med FGU-skolerne etableret et godt netværk til beslutningstagere på særligt denne linje, der, som navnet antyder, behandler temaer med relation til sammenhængene mellem verdens lande. Ydermere forventes det at VE’s egen frivilligbaserede globale kommunikationsgruppe vil kunne finde inspiration i flere af projektets produkter og bruge dem i fremtidige kommunikationsindsatser.

Derudover vil de engagerede undervisere og FGU-Danmark bære materiale og engagement videre.

*3.9 Hvordan vil I opsamle erfaring og læring undervejs og efter indsatsen?*

**Implementeringsperioden**

* I opstartsfasen vil hyppige besøg på de deltagende skoler i et tæt samarbejde med de deltagende lærere sikre, at tidlige erfaringer med hvad der virker godt eller mindre godt i forhold til at skabe engagement blandt eleverne, vil blive kommunikeret bredt ud til alle. Opstartsfasen vil gennemføre minimum 10 målrettede interviews med elever og lærere med spørgsmål omkring filmenes indtryk, anvendelighed i undervisningen, optag blandt eleverne og første uformelle feedback fra disse.
* Der er indlagt kvartalsvise korte lærings- og erfaringsopsamlings-workshops for deltagende lærere på de individuelle skoler. Disse workshops vil gøre brug af peer learning-redskaber og give lærerne mulighed for at dele erfaringer og undervisningsmetoder med hinanden.
* Der gennemføres et større ’mid-term review.’ Reviewet bruges til at samle op på ovenstående kvartalsvise erfaringsopsamlings-workshops, at gennemføre et antal fokusgruppeinterviews med både lærere og elever samt at udføre en første beskrivelse af de målbare og ikke-målbare resultater, som projektet har kastet af sig.

**Evaluering**

Ved projektets afslutning vil hele forløbet blive evalueret. Sigtet med evalueringen er at blive klogere på, hvilke metoder, der virker bedst i arbejdet med at engagere FGU-elever i udviklingsarbejde. Data til en sammenhængende evaluering vil blive frembragt gennem:

* En kvalitativ spørgeskemaundersøgelse blandt alle deltagende lærere, der vil blive fulgt op med 5 til 10 case-baserede interviews af deltagende elever.
* En kvantitativ opgørelse af undervisningsforløb, synlige resultater og filmenes udbredelse.

En kort opsummerende rapport med de vigtigste resultater og den mest værdifulde læring vil efterfølgende blive gjort tilgængelig for hele FGU-miljøet.

1. De særlige kendetegn for FGU-elevmålgruppen er beskrevet i sektion 1.2. [↑](#footnote-ref-1)
2. [*https://www.information.dk/indland/2019/04/paa-klimatur-korsoer-mathias-carlsen-koebt-hybridbil-faaet-god-ro-sjaelen*](https://www.information.dk/indland/2019/04/paa-klimatur-korsoer-mathias-carlsen-koebt-hybridbil-faaet-god-ro-sjaelen) [↑](#footnote-ref-2)